b'\n_START_ARTICLE_\nKofeinizmas\n_START_PARAGRAPH_\nKofeinizmas\xc2\xa0\xe2\x80\x93 fizin\xc4\x97 ir/ar psichin\xc4\x97 priklausomyb\xc4\x97, atsirandanti ilgai dideliais kiekiais vartojant produktus, turin\xc4\x8dius kofeino (kava, arbata, energiniai g\xc4\x97rimai ir kt.), arba pat\xc4\xaf kofein\xc4\x85. Kofeinas yra paplit\xc4\x99s CNS stimuliuojantis junginys, naudojamas daugelyje maisto produkt\xc5\xb3, pvz., produktuose su juod\xc4\x85ja arbata, kava, jis dedamas ne tik \xc4\xaf energinius g\xc4\x97rimus, bet ir \xc4\xaf kai kuriuos kitus gaiviuosius g\xc4\x97rimus, pvz., Coca-Cola ir Pepsi (kaip maisto priedas)._NEWLINE_Tarptautiniame lig\xc5\xb3 klasifikatoriuje ICD-10 kofeinizmas priskirtas kategorijai F15._NEWLINE_Kofeino veikimo mechanizmas skiriasi nuo kokaino ar amfetamin\xc5\xb3, ta\xc4\x8diau sukelia pana\xc5\xa1i\xc4\x85 priklausomyb\xc4\x99. Manoma, kad tai susij\xc4\x99 su netiesioginiu poveikiu dopamino ir noradrenalino kiekiams galvos smegenyse ir likusiame organizme.\n_START_SECTION_\n\xc4\xaejunkimas ir abstinencijos sindromas\n_START_PARAGRAPH_\nPriklausomyb\xc4\x97 susidaro vartojant kofein\xc4\x85 didesniais kiekiais. Johns Hopkins School of Medicine psichiatrijos ir neuromoksl\xc5\xb3 profesorius Roland Griffiths teigia, kad tyrimai parod\xc4\x97, jog fizin\xc4\x99 priklausomyb\xc4\x99 gali \xc4\xafgyti \xc5\xbemon\xc4\x97s, kurie per dien\xc4\x85 suvartoja 100\xc2\xa0mg kofeino (tai doz\xc4\x97 viename kavos puodelyje)._NEWLINE_Abstinencijos sindromas pasirei\xc5\xa1kia pla\xc4\x8diu spektru nemaloni\xc5\xb3 fizini\xc5\xb3 ir psichini\xc5\xb3 b\xc5\xabkli\xc5\xb3 (pvz., nervingumas, irzlumas, nerimas, pykinimas, prisl\xc4\x97gta nuotaika, drebulys, raumen\xc5\xb3 truk\xc4\x8diojimas, nemiga, galvos skausmas, respiracin\xc4\x97 alkaloz\xc4\x97, pada\xc5\xben\xc4\x97j\xc4\x99s \xc5\xa1irdies ritmas)._NEWLINE_Griffiths teigia, kad kofeino abstinencijos sindromas gali b\xc5\xabti laikomas psichologiniu sveikatos sutrikimu. Jo tyrim\xc5\xb3 rezultatai rodo, kad abstinencijos sindromas pasirei\xc5\xa1kia pra\xc4\x97jus 12-24 val. po paskutinio kofeino (kavos) vartojimo ir gali trukti iki 9 dien\xc5\xb3. Kofeino vartotojai da\xc5\xbenai j\xc4\xaf vartoja daugiau nor\xc4\x97dami atsikratyti abstinencijos sindromo poj\xc5\xab\xc4\x8di\xc5\xb3, negu pasim\xc4\x97gauti pa\xc4\x8dia kava.\n_START_SECTION_\nKiti neigiami kofeino poveikiai\n_START_PARAGRAPH_\nKofeinas stiprina skrand\xc5\xbeio r\xc5\xabg\xc5\xa1ties sekrecij\xc4\x85, tad gausus kofeino vartojimas gali sukelti skrand\xc5\xbeio opalig\xc4\x99, erozin\xc4\xaf ezofagit\xc4\x85, gastroezofaginio refliukso lig\xc4\x85._NEWLINE_Kofeinas gali sustiprinti kai kuri\xc5\xb3 kit\xc5\xb3 med\xc5\xbeiag\xc5\xb3 (pvz., paracetamolio) toksi\xc5\xa1kum\xc4\x85.'